**Нәүрүз бәйрәме**

*(Уртанчылар төркеме )*

*Балалар залга кереп тезелеп басалар*

**Җыр:** “Әссәләмәгәләйкем”

**1 бала:**

Әйдә, кояш. Сип нурыңны,

Кызганма бер дә.

 Зур бәйрәм, күңелле бәйрәм

Нәүрүз бүген бездә.

**2 бала:**

Ал  да  итәрбез  әле,

Гөл дә итәрбез әле,

Матур җырлар җырлый-җырлый

Бәйрәм итәрбез әле.

**3 бала:**

Нәүрүз килә, Нәүрүз килә

Күктән нурлар сибелә.

Туган илем, туган җирем

Язны күреп сөенә.

**4 бала:**

Яратыгыз көзне дә,

Яратыгыз кышны да,

Яратыгыз җәйне дә,

Яратыгыз язны да.

*Җырлы-биюле уен: “Зәңгәр чәчәк”*

**Алып баручы:** Балалар, инде Нәүрүзбикәнең үзен чакырыр вакыт җитте.

**Балалар:** Нәүрүзбикә, Нәүрүзбикә!

                Кил, Нәүрүз кил!

*Нәүрүз керә, кулында ипи белән тоз.*

**Нәүрүз:**

Кош оча, йолдызлар атыла,

Елгалар ярыннан ташына.

Шуларны күргәндә күңелем

Еракка-еракка ашкына.

Исәнмесез,дускайларым минем,

Газиз җирем, якты кояшым.

Гүзәл чәчәкләрем, бөек кешеләрем

Исәнмесез, исәнмесез!

**5 бала:**

Нәүрүз килде, тиз килде,

Нәүрүз килде, яз килде,

Яз белән муллык килде,

Яз белән көрлек килде.

**8 бала:**

Нәүрүз килә, Нәүрүз килә,

 Нәүрүзне зурлыйк әле.

Гөрләвекләр челтерәвенә

Кушылып җырлыйк әле.

***Җыр:****“Яз җитә”*

*“Гөмбәләр” биюе*

**9 укучы:**

Алтын нурларга төренеп,

 Яз килә, яз килә

Шат  балаларга карап,

Кояш көлә, кояш көлә.

**10 укучы:**

Чәчәкләр белән күмелсен

Без яшәгән ил

Тизрәк кил безгә, җылы яз,

Тизрәк-тизрәк кил!

**11 укучы:**

Яратыгыз көннәрне,

Айларны елларны,

Кешеләрне, табигатьне,

Саклагыз сез аларны.

*Җырлы - биюле уен: “Кәрия- Зәкәрия” (уртанчылар төркеме)*

*Кыш бабай керә.*

 **Кыш бабай:** Бу нинди тавыш монда, кем әле минем биләмәләремә баш булмакчы?

**Алып баручы:** Кыш бабай, юкка ачуланасың. Синең көннәрең үтеп бара бит инде. Биләмәләреңне язга – Нәүрүзбикәгә тапшырырга вакыт җитте. Кара әле тәрәзәгә, гөрләп- шаулап яз килә.

**Кыш бабай:** Туктагыз әле, туктагыз, үзе  белән сөйләшәм. *(Нәүрүзбикәнең каршысына басып)*

Миңа әйтми килгәнсең,

Кышны җиңәм дигәнсең,

Ха-ха-ха-ха!

Бер өрермен – җил исәр,

Шыткан чәчәкне кисәр.

Ике өрсәм –кар ятар,

Елга , күлгә боз катар.

Кит, Нәүрүз, кит!

**Нәүрүзбикә:**

Шып, дисәм -  җилең тынар,

Елмайсам – карың елар.

Үзең кит, кыш!

Кыш бабай:

Кар, яу, яу, яу –

Нәүрүздән яса зур тау!

*Кар бөртекләре биюе.*

**Нәүрүзбикә:**

Кояш, чык, чык!

Тәти кашык базарда

Ботка пешәр казанда

Батыр карны елак ит,

Җылың белән  кунак ит.

*Елмаеп Кояш керә. Кыш бабай куркып артка чигенә.*

**Кыш бабай:**

Юк, юк, мин китмим. Тартышмыйча гына язга – Нәүрүзбикәгә биләмә-ләремне бирү юк. Минем шартларымны үтәргә син әзерме?

**Нәүрүзбикә:**

Синең бөтен шартларыңны да үтәргә әзер мин.

**Кыш бабай:**

Нәүрүз, әйдә, җеп  чорнау буенча ярышып карый әле.

*Уен: Җеп чорнау.*

**Кыш бабай:**

2 шартым болайрак. 1 телем икмәкне кайсыбыз беренче ашап бетерер икән?

*Уен: Ипи ашау.*

**Кыш бабай:** 3 шартым да бар әле минем. Әйдә әле күкәй кабып йөгереп карасын балалар да.  Бу уенны башта  балалар белән уйныйлар.

**Кыш бабай:**

Менә кашык, менә күкәй,

Тот кулыңа, чибәркәй.

Син дә йөгер, мин дә  калмам

Кем узар бу ярышта?

(Нәүрүз беренче килә, Кыш бабай егылып кала)

**Балалар:** Ура! Нәүрүз җиңде, кыш китте, яз килде! Нәүрүз мөбарәк булсын!

**Кыш бабай:** Уф, арыдым, сусадым, харап булдым, җиңелдем. Эредем бит, эредем.

 Сау булыгыз, дусларым,

Хушыгыз, күз нурларым.

Шатланыгыз, көлегез,

Уйнагыз. Сау булыгыз!

*Музыка астында Кыш бабай чыгып китә.*

**Алып баручы:**

Салкын кышны яз җиңде,

Моны барчагыз күрде.

Кулны-кулга тотынышып

Бәйрәм итик көн буе.

*Җыр: “Сыерчык”*

**Алып баручы:**

Бүгенгенең гүзәл мизгелләре

Күңелләрдә калсын уелып.

Тагын шулай, дуслар, бергәләшеп,

Очрашырга язсын җыелып.

**Бергә:**

Яз бәйрәме мөбәрәк булсын!

Дөньялар имин булсын!

Татарстан Республикасы

Түбән Кама муниципаль районы башкарма комитетының

“Гомумиүстерелешле 47 нче балалар бакчасы”

**“Нәүрүз бәйрәме”**

(уртанчылар төркеме)

Төзеде һәм үткәрде:

Тәрбияче Хусаинова Л.Р.

Түбән Кама, 2015